Sonny Ankjær Sahl
Sonny Ankjær Sahl er en dansk bog- og litteraturhistoriker. Han blev cand.mag. i filosofi i 2002 og har været afdelingsleder for Det Kongelige Biblioteks Specialsamlinger siden 2021. Forinden havde han blandt andet været antikvar hos Vangsgaards antikvariat 2004-2015 og forskningsbibliotekar ved Det Kongelige Bibliotek 2017-2021.
Sonny Ankjær Sahl forsker og skriver bredt inden for dansk boghistorie med en forankring i litteraturen efter ca. 1800. Centralt i hans tilgang til boghistorien er sammenhængen mellem bøgernes litterære tekst og deres visuelle udstyrelse, Her spiller bogkunstnere og bogbindere ind med deres indflydelse på det litterære værk.
Blandt gode eksempler er artiklerne Lærredet, bladene og bøgerne om tegneren Carl Jensen (Bogvennen, 2018) og om Thorvald Bindesbølls unikke bogkunst (Fund og Forskning, 2019). Om kunstkogebøger har han skrevet det muntre essay "Dette er kunst og vi tåler ingen modsigelse" (Bogvennen, 2010). Andre arbejder handler om fremtrædende storsamlere såsom Bøgernes aristokrat, om Emil Hannover (Dansk Bibliofilklub, 2012) og Bibliofil for kongeriget om Svend Dahl (Dansk Bibliofil-Klub og Forening for Boghaandværk, 2017)
Den 1. maj 2021 tiltrådte Sonny Ankjær Sahl den ansvars- og ærefulde stilling som leder af Det Kongelige Biblioteks Specialsamlinger, der blandt andet rummer kongerigets boghistoriske skatte.